Τρεις ακόμη άνθρωποι εντοπίστηκαν νεκροί από την κακοκαιρία στην Δυτική Αττική. Σε έναν 59χρονο και έναν 29χρονο, που αγνοούντο από περιοχές της Δυτικής Αττικής μετά τις καταστροφικές πλημμύρες, ανήκουν οι δύο σοροί που εντοπίστηκαν το πρωί από στελέχη του λιμενικού σώματος στη θαλάσσια περιοχή της Ελευσίνας. Η μία από τις σορούς είχε σφηνωθεί σε δύσβατο σημείο στον βυθό της θάλασσας και χρειάστηκε η συνδρομή των ανδρών της ομάδας υποβρυχίων αποστολών προκειμένου να ανασυρθεί.

Οι δύο άτυχοι άνδρες που μεταφέρθηκαν στο Θριάσιο νοσοκομείο για νεκροψία νεκροτομή αναγνωρίστηκαν από τους οικείους τους.

Νωρίτερα ανασύρθηκε άνδρας, σύμφωνα με την Πυροσβεστική, σε εξωτερικό χώρο, κοντά στο αμαξοστάσιο του δήμου Μάνδρας Αττικής, μίας από τις περιοχές που επλήγησαν από τις φονικές πλημμύρες.

Τραγική σύμπτωση: Τον 29χρονο αναγνώρισε ο πατέρας του, ο οποίος εργάζεται στην ασφάλεια του νοσοκομείου.

Πλέον, ο αριθμός των νεκρών από την τραγωδία ανεβαίνει στους 19, με τους αγνοούμενους να ανέρχονται σε δύο.